Euroopa Liidu tervishoiuvolinik Markos Kyprianou algatas eile diskussiooni selle üle, kas mitte ei tuleks kehtestada ühesugused karmid suitsetamispiirangid kogu ühenduse territooriumil ning keelustada kogu euroliidus suitsetamine kõigis avalikes kohtades ja ruumides.   Minu arvates ei tuleks suitsetamist mitte ainult piirata, vaid koguni seadusevastaseks kuulutada. Õnneks on trendid ses suunas ka liikumas, ent paraku ikka veel liiga aeglaselt. Hetkel paistab, et vähemalt Euroopas on suitsetajatel jäänud enese ja teiste  tapmiseks aega veel umbes 20-25 aastat, mida on tegelikult ikkagi häbiväärselt palju.  Suitsetajad võiksid oma diskrimineerimise osas pigem suu kinni hoida, sest arvud räägivad kahjuks selget keelt - hinnanguliselt sureb Euroopas igal aastal otseselt suitsetamisest tingitud tõbedesse ca 650.000 inimest ja tervelt 19.000 inimest neist on passiivsed suitsetajad s.o. inimesed, kes surevad seetõttu, et teised nende kõrval suitsu tõmbavad.  Olukorras, kus suitsetamispiirangute positiivne mõju inimeste  tervisele on teaduslikes uuringutes selget ja ühest tõestust leidnud (muuhulgas väheneb avalikes kohtades suitsetamise keelustanud piirkondades järsult südameinfarktidest põhjustatud surmade hulk), ajab tubakatöösturite esindajate kinnitus, mille kohaselt ei ole passiivse suitsetamise terviseriskid üheselt selged, mind lihtsalt raevu.